
REFERAT

privind aprobarea Scrisorii de Aşteptări pentru Regia Autonomă de Transport Timişoara 

În conformitate cu prevederile Cap. I, art. 2, pct. 2, lit. a) din O.U.G. 109/2011 privind guvernanţa corporativă a întreprinderilor publice, Regia Autonomă de Transport Timişoara este o întreprindere publică;
R.A.T.T este regie autonomă în subordinea Consiliului Local al Municipiului Timişoara. Consiliul Local are calitatea de autoritate publică tutelară în conformitate cu prevederile Cap. I, art 2 pct. 3 lit. a) din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice, aprobată prin Legea nr. 111/2016;
Consiliul Local “exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţile comerciale sau regii autonome, în condiţiile legii” (art. 36 alin. (3), lit. c) din Legea nr. 215/2001 privind administraţia publică locală, republicată şi modificată);
Astfel, Consiliul Local hotărăşte asupra înfiinţării şi reorganizării regiilor de interes local, înfiinţează instituţii publice, societăţi comerciale şi servicii publice de interes local şi instituie norme de organizare şi funcţionare a acestora. De asemenea, urmăreşte, controlează şi analizează activitatea acestora;
Pentru respectarea procedurii de selecţie a membrilor consiliului de administraţie se iau în considerare dispoziţiile prevăzute în Anexa 1c, Cap. I, Secţiunea I, art. 1 la Hotărârea de Guvern nr. 722 din 2016 pentru aprobarea Normelor metodologice de aplicare a unor prevederi din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice “Scrisoarea de aşteptări, care face parte din setul de documente obligatorii cu care începe procesul de selecţie a membrilor consiliului şi directorilor/membrilor directoratului pentru întreprinderile publice, document de lucru care conţine performanţele aşteptate de la organele de administrare şi conducere şi politica acţionariatului privind administrarea şi conducerea întreprinderii publice”;
Potrivit prevederilor Cap. I, art. 3, pct. 2, lit. c) din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice, actualizată, Autoritatea publică tutelară are competenţe „să întocmească scrisoarea de aşteptări şi să o publice pe pagina proprie de internet pentru a fi luată la cunoştinţă de candidaţii la postul de administrator sau director înscrişi pe lista scurtă”;
Având în vedere cele prezentate,

PROPUNEM:

· spre analiză şi aprobare Scrisoarea de Aşteptări pentru Regia Autonomă de Transport Timişoara, prevăzută în Anexa la prezentul referat;

